དེའི་གཡེང་བར་བདག་གིས་ཆུ་སེར་མོར་སུམ་ཐོག་ཅིག་བརྩེགས་པས།སྣེ་ནག་ཡེ་མཁྱེན་ན་རེ།ཇོ་བོ་ཤེད་མོ་ཆེ་ཟེར་བ་འུ་རང་འགྲན་ནམ་ཟེར།པའུ་བརྒྱད་ཁུལ་ཐལ།དེར་བདག་གིས་དགུ་ཁུར་ནས།སྐས་ལྡང་བཅུ་གཅིག་ཁར་ཟེད་ཀྱིས་ཐོན་པ་དང་།པའུ་དང་དུས་གཅིག་འགྱེལ་ཐལ།སྐེད་པའི་ཚིགས་བཅོས་ཀྱང་མ་ཕན་པར་ལོ་བཅོ་བརྒྱད་ནས་སྒུར་པོར་སོང་།དང་པོ་དམུ་ཡད་བྱུང་ཙམ་ན།བསྡད་མནོ་བས་མ་གྲུབ།དེའི་ཉམས་ཆགས་ཡིན་ནམ་མནོས་ཏེ།བཅུ་པ་ལ།དཔོན་ར་ཞགས་ལས།གཡུང་དྲུང་ཁྲོ་རྒྱས་དང་།ཨ་ནུ་མའི་ཆབ་གཏོར་ཤོག་གཅིག་མ་སོགས་སྒོམ་ཁྲིད་མང་བར་ཞུས།བྲག་ཀ་རུ་ལ་སྟག་ལོར་བསྒྲུབས།བསྒྲུབ་པའི་ལོ་རང་ནས་མཚན་མ་དང་དམུ་ཡད་གོང་བཞིན་བྱུང་སྟེ།ལྷ་དང་ཞལ་མཇལ་ནས་བདུད་རྩིའི་ཆུ་བོ་བསྟིམས་པ་རྨིས།དེའི་ལོར་ཕ་རྒན་གྲོངས་ནས།མཚམས་ཐོན་ཏེ་ཕྱིན།དགེ་རྩ་ཟིན་ཟིན་བསྡད།དེས་གནམ་ལོ་འབྲུག་ལ་ཐུག་བར་འགྱངས།འབྲུག་ལོར་མཚན་རྟགས་གོང་བཞིན་བྱུང་བ་ལ།དེ་ལོ་ན་ག་ཟ་དཔལ་སྒྲོན་བླངས་ཏེ།དེས་ཉེས་དེ་ལོ་འགྱངས།ཕྱི་ལོ་སྦྲུལ་གྱི་ལོ་ལ་རྟགས་གོང་བཞིན་བྱུང་།སྲོད་ལ་བུད་མེད་ནག་མོ་རལ་པ་འཕྲག་པར་ནོན་པ་ཞིག་མཆེ་བ་གཉེར་ཞིང་ཟ་ཚུལ་སྟོན་དུ་བྱུང་།དེ་ལ་བདག་གིས་འཇིགས་སྐྲག་མ་བགྱིས་པར་དགོངས་པར་བསྡད་པས།དེ་ནུབ་རྫ་སྐྱ་སེང་གི་ཐོད་ལ་བསྐྱལ་གདའ།ནང་པར་དགོན་པར་ཡོང་སྟེ།བྲག་དཀར་གྱི་མདོར་སླེབས་ཙམ་ན།ཁྱེའུ་གཡུའི་ཟུར་ཕུད་ཅན་དང་བུ་མོ་དར་གྱི་ལའུ་ཅན་མང་པོས་བསུས་ནས།ཕྱག་དང་མཆོད་པར་བྱེད་ཅིང་མེ་ཏོག་འཐོར་བ་བྱུང་།དེ་ལ་སྤྲོ་དགའ་མེད་པར་བསྡད་པས།གར་སོང་ཆ་མེད་དུ་ཐལ།ཡང་སྲོད་ལ་རྒྱ་འབག་ཆེན་པོ་ཞིག་བྱུང་ནས་ཁྱོད་ཟ་ཟེར་རོ།།དེ་ལ་ཡང་འཇིགས་སྐྲགས་མེད་པར་དགོངས་པ་ལ་གནས་སོ།།དེ་ནུབ་མདུན་གྱི་སྤང་རི་ཆེན་པོའི་རྩེ་ལ་བསྐྱལ།ནང་པར་གནས་སུ་ཡོང་ཙམ་ན།བོན་པོ་སྟག་སླག་ཅན་རྔ་བརྡུང་གཤང་འཁྲོལ་མང་པོས་བསུས་ཏེ་གར་སོང་ཆ་མེད་དུ་ཐལ་ལོ།།སྲོད་ལ་སྦལ་བ་ཆེན་པོ་ཞིག་སྤྲུལ་པ་སྣ་ཚོགས་སྟོན་ཞིང་བྱུང་།ནུབ་མོ་གནས་ཀྱི་བྱང་རྒྱབ་ཏུ་བསྐྱལ།ནང་པར་ཚུར་ཡོང་ཙམ་ན།བྲག་མི་ངོ་འདྲ་བ་ནས་ཆུ་དཀར་པོ་ལ།སེར་པོའི་ཟར་བུ་བྱས་པ་ཞིག་འཐིག་གདའ།ཟངས་གཞོང་བཟེད་པས་ནར་ནར་བྱུང་བས་ཁེངས་སོ།།སྲིན་ལག་གིས་བླངས་ཏེ།ལྕེ་ལ་བཞག་པས།རོ་མཆོག་ལྡན་ཏེ།བདུད་རྩིར་བསམ་ནས་ཐིབས་ཀྱིས་གསོལ།ཡང་ཉི་ར་ན་ཆུ་གཏོར་གཏོང་གིན་ཡོད་པས།ཟངས་གཞོང་ནམ་མཁར་འཕུར་ཚར་རྩ་ནས་བབས་བྱུང་།དེ་ཁར་ཐང་ཅིག་གཉིད་དུ་ཐལ་ཙ་ན།ག་ཤེད་ནས་སོར་རྡོ་རྡེག་པ་ཞིག་བྱུང་སྟེ།ཀླུ་རྩེགས་ཡིན་བསམ་ནས་ཙོག་གེར་བསྡད།མགོ་དང་མིག་བཅར་བྱས་པས།སུ་ཡང་མི་གདའོ།།བར་སྣང་ན་ཚུར་ཤེལ་འོད་མང་པོ་ཡོང་གིན་གདའ།བྲག་ཁར་ཕྱིན་ནས་བལྟས་པས་སུ་ཡང་མི་གདའ།འོད་ཟེར་རྣམ་ལྔ་འཕྲོ་བ་ཡིན་བདག་ལ་འདུ་བ་བྱུང་།དེ་ནས་སྒྲ་ཆེན་པོ་གསུམ་བྱུང་།དེའི་རྟིང་ནམ་མཁའ་ནས་བུད་མེད་དཀར་མོ་བཟང་སྡུག་དར་དཀར་གྱི་ལའུ་གོན་པ་བཞི།འབྲུག་ཁྱུང་སེང་གེ་སྟག་བཞི་ལ་ཞོན་པ་བབས་ནས།གཤེན་སྒུར་ཀླུ་དགའ།བོན་གྱི་དངོས་གྲུབ་བྱིན་ནམ།བསླབ་ན་སྒྲོག་ཤེས་སམ།བསྟན་ན་བསྒོམ་ནུས་སམ་ཟེར་ནས་བྱུང་།བདག་གིས་བསླབ་ན་སྒྲོག་ཤེས་སོ།།བསྟན་ན་བསྒོམ་ནུས་སོ།།བོན་གྱི་དངོས་གྲུབ་སྩོལ་ཅིག་བྱས་ཏེ་ཕུགས་ནས་ཞོ་ཕུད་བླངས་ཏེ་མཆོད་པས།ཁྱེད་སྤྲུལ་པའི་སྐུ་ཡིན་པས།ཤེལ་གྱི་ཕུར་བ་སོར་བརྒྱད་པ་འདི་ཁྱེར་ལ།ལོ་སྐོར་གཅིག་ཏུ་གསོངས་ཤིག་གསུངས་ནས།ནམ་མཁའ་ལ་གཤེགས་ཐལ།བལྟས་པས་ཕུར་པ་ལ་བོན་ཐེག་པ་རིམ་པ་དགུ་བྱ་བ།བོན་སྒོ་དྲུག་ཡོད་ཤེལ་གྱི་སྐྲས་རྡང་དགུ་བབས་པ་ན།སྡོང་པོ་ལ་ཆུན་གཅུས་པ་འདྲ་བ་ཞིག་ཡོད་པ།དེའི་འོག་ཕ་ཝོང་གྲུ་བཞི།གཉའ་ན་མཚལ་གྱི་གཡུང་དྲུང་ཞིག་ཡོད་པ།གཤམ་ན་ཤེལ་གྱི་གཡུང་དྲུང་ལམ་མེར་ཡོད་བྱ་བ་གདའ།དེར་བལྟས་པས་དེ་ཀ་བཞིན་གདའ་སྟེ།ཕ་ཝོང་རློག་ཏུ་གཏུབ་བམ་མ་བལྟས་པར།བཏུབ་པར་འདུག་མནོས་ནས།དཔལ་སྒྲོན་བཏང་ནས་ཀླུ་རྩེགས་ལ་ཏོག་ཙེ་ཁྱེར་ལ་ཤོག་བྱས་པས།ཡང་དེ་ནུབ་ཕ་བོང་རློག་ཏུ་མ་བཏུབ།ཁ་བ་དང་རླུང་དམར་བྱུང་ནས་བཤོལ་ལོ།།དེ་ནུབ་རྨི་ལམ་དུ་ཀླུ་རྩེགས་ནི་གཟའ་མིག་དམར་གྱི་སྤྲུལ་བ་ཡིན་པས།བསྟན་པ་བཞག་པའི་གནས་མེད་དེ་མ་འཁྲིད་པར་ཤོག་ཟེར་བའི་སྒྲ་བྱུང་།ནང་པར་ཁོ་ལ་ངས་ཁྱོད་ལ་ཀུ་རེ་བྱས་པ་ཡིན།ང་ཀ་འདྲ་བས་བྲག་ལས་གཏེར་འོང་བ་ཅི་ཡོད།ཏོག་ཙེ་འདི་ཉི་ར་འཆོས་སུ་དགོས་པས་ཞོགས་བྱས་པས།ཀླུ་རྩེགས་ན་རེ།ཁྱོད་ལ་བོན་གཏེར་བས་ནས་གཏེར་ཞིག་དགོས་པ་འདུག་ཟེར་ནས་སོང་ངོ་།།